ทีซีซีหนุนอาคเนย์เต็มสูบ
อาคเนย์คึก ได้กลุ่มทีซีซีหนุนเต็มที่ ใช้ต่อรองรีอินชัวเรอร์ บริษัท โบรกเกอร์ต้นทุนลดเพียบ
27 เม.ย. 2559

อาคเนย์คึก ได้กลุ่มทีซีซีหนุนเต็มที่ ใช้ต่อรองรีอินชัวเรอร์ บริษัท โบรกเกอร์ต้นทุนลดเพียบ
นายโชติพัฒน์ พีชานนท์ ประธานกรรมการบริหาร อาคเนย์ กลุ่มธุรกิจประกันและการเงิน เปิดเผยว่า การที่กลุ่มทีซีซี ของตระกูล สิริวัฒนภักดี ซึ่งเป็นบริษัทแม่ได้ขยายธุรกิจออกไปเป็นจำนวนมากทั้งในประเทศและต่างประเทศ ส่งผลให้อาคเนย์มีอำนาจต่อรองเรื่องเบี้ยประกันกับบริษัทรับประกันภัยต่อ (รีอินชัวเรอร์) และบริษัทนายหน้าหรือโบรกเกอร์ได้มากขึ้น ทำให้ต้นทุนลดลงได้มากขี้น
“นโยบายของคุณเจริญ สิริวัฒนภักดี ที่มีต่ออาคเนย์ คือ ต้องเติบโตอย่างมั่นคงในระยะยาว และมีกำไรอย่างยั่งยืนให้ได้ ซึ่งไม่ได้ปิดกั้นว่าจะเติบโตด้วยตัวเองหรือเข้าซื้อกิจการบริษัทอื่น ทุกอย่างเปิดกว้างเสมอ รวมถึงการนำกลุ่มอาคเนย์ไปลงทุนในประเทศเพื่อนบ้าน เหมือนธุรกิจอื่นๆ ในเครือด้วย” นายโชติพัฒน์ กล่าว
อย่างไรก็ตาม ในปัจจุบันอาคเนย์ได้งานจากกลุ่มทีซีซีโดยตรงประมาณ 20% เท่านั้น จากเดิมเคยอยู่ที่ 50% แต่ปีนี้จะได้เบี้ยเพิ่มจากห้างบิ๊กซีที่กลุ่มทีซีซีเพิ่งซื้อมาอีก 200 ล้านบาท ที่เหลืออีก 80% มาจากนอกกลุ่มทีซีซี ทั้งลูกค้าทั่วไป และพันธมิตรคู่ค้าของกลุ่มทีซีซี โดยมีนโยบายที่จะนำลูกค้าของพันธมิตรมาเป็นลูกค้าของอาคเนย์ให้มากขึ้น
สำหรับปีนี้ตั้งเป้าเติบโตของบริษัท อาคเนย์ประกันภัย ไว้ไม่ต่ำกว่า 30% เทียบกับปีก่อนที่ทำเบี้ยได้ 6,118 ล้านบาท เติบโตถึง 28% จากปี 2557 ทำให้บริษัท อาคเนย์ประกันภัยมีส่วนแบ่งการตลาดขึ้นมาอยู่ที่อันดับ 8 หรือ 2.9% จากเดิมอยู่ที่อันดับ 12 ซึ่งในช่วง 2 เดือนแรกปีนี้ เติบโตได้แล้ว 29%
ทั้งนี้ ในส่วนของบริษัท อาคเนย์ประกันชีวิต ยังตั้งเป้าเติบโตของเบี้ยรับรายใหม่ไม่ต่ำกว่า 15% เหมือนกับปีที่ผ่านมา โดยจะเน้นการขายแบบประกันประเภทชำระเบี้ยครั้งเดียว หรือซิงเกิ้ลพรีเมียมให้มากขึ้น เนื่องจากเห็นว่าทิศทางอัตราดอกเบี้ยไม่ได้ปรับเพิ่มสูงขึ้นตามที่ได้มีการคาดการณ์กันไว้ ทำให้ลูกค้าต้องการช่องทางลงทุนอื่นเพิ่มขึ้น จึงเป็นโอกาสที่ดี
ด้าน บริษัท อาคเนย์แคปปิตอล ที่ประกอบธุรกิจรถเช่าใช้และเช่าซื้อนั้น จะมีการจับกลุ่มลูกค้าหน่วยราชการมากขึ้น เพราะมีโอกาสเติบโตได้อีกมาก 
นายโชติพัฒน์ กล่าวว่า ล่าสุดกลุ่มอาคเนย์ยังได้ใช้งบประมาณ 1,000 ล้านบาท ในการปรับปรุงระบบไอทีทั้งหมด เพื่อให้มีประสิทธิภาพมากขึ้น ทั้งในเรื่องของการรองรับช่องทางขายที่หลากหลายและผลิตภัณฑ์ใหม่ๆ โดยเฉพาะช่องทางขายผ่านดิจิทัล ซึ่งในส่วนของประกันวินาศภัยจะมีการเปิดตัวในเดือน พ.ค.นี้ และประกันชีวิตเปิดตัวในเดือน ก.ย.นี้